《念奴娇 次韵范正之柳絮》
宋代·刘学箕

水轩沙岸，午风轻、飘动一天晴雪。日色晶荧光眩眼，细逐游丝雪灭。

帘幕中间，楼台侧畔，浑是瑶瑛积。缀松黏竹，恍然如对三绝。

遥认仿佛飞花，花非还似，恼乱多情客。点染春衫无定度，又转沈香亭北。

密密疏疏，斜斜整整，似雪难分别。坡仙不见，后人有口何说。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。